Уганда
Република Уганда е държава в централната част на Източна Африка. На югоизток граничи с езерото Виктория, на изток с Кения, на север с Южен Судан, на запад с Демократична република Конго (Заир) и на югозапад с Руанда и Танзания.

История 

Малко се знае за историята по угандийските земи преди пристигането на първите неафриканци, въпреки че е известно, че хора живеят тук от 1 хилядолетие пр.н.е. Когато арабите и европейците пристигат през 19 век, те попадат на много царства в района, които може би са създадени през 16 век. Най-голямото и най-важното от тези царства е все още съществуващото царство Буганда.

Уганда става протекторат на Обединеното кралство през 1894 г. Получава независимост през 1962 г.

След преврат от 1971 г. Иди Амин получава властта в Уганда и управлява като диктатор през идващото десетилетие. Управлението му довежда до смъртта на 300 000 угандийци. Свален е след танзанийска инвазия през 1979 г. Ситуацията леко се подобрява с идването на Милтън Оботе, чието президентство приключва през 1985 г., въпреки че бунтовниците продължават да се бият дълго след това. Днешният президент Йовери Мусевени е на власт от 1986 г.

Държавно устройство 

Президентът на Уганда Йовери Мусевени е държавен глава и правителствен лидер. Президентът назначава министър-председателя, който му помага в работата. Парламентът се сформира от Народното събрание, което се състои от 303 депутати. 222 от тях се избират за срок от 5 години по време на всеобщи избори.

Административно деление 

Уганда е разделена на 56 области. Името им съвпада с областния град.

География 

Въпреки че няма излаз на море, Уганда има достъп до няколко големи водни басейни, включително езерото Виктория, езерото Алберт, езерото Кьога и езерото Едуард. Главната ѝ връзка с морето се осъществява чрез пристанището Момбаса в Кения – на 1200 км от столицата. Страната е разположена върху плато, чиято средна надморска височина е 900 м. Въпреки че обикновено за климата в страната се казва, че е тропичен, има известни разлики в отделните нейни части. Територията на Уганда представлява висока равнина (1000 – 1200 м над морското равнище). Тук влиза само една част от източноафриканските планини и разклонения от вулканичните масиви Рувензори и Вирунга. Изгасналите вулкани Рувензори (5109 м), Махавура (4113 м) и Елгон (4322 м) са едни от най-високите върхове в Африка.

По-важните градове са разположени в южната част, близо до езерото Виктория, включително столицата Кампала и близкия град Ентебе.

Икономика 

Уганда е богата на природни ресурси, включващи злато, кобалт, мед, варовик, сол и други минерали. Съществуват неразработени залежи на нефт и природен газ. Въпреки това 82% от населението е заето в областта на земеделието. За разлика от много други африкански държави, Уганда има плодородни почви, обширна система от естествени водоизточници и редовно падащи валежи. След края на режима на Иди Амин и последвалата гражданска война, икономиката на Уганда започва бързо възстановяване. Инвестициите се увеличават неколкократно. БВП (ППС) към 2007 година е $29,04 млрд., на глава – $900. Годишният му растеж възлиза на 6,5%. Земеделието генерира 30,2% от БВП, индустрията – 24,7%, а сектора на услугите – 45,1%. Бедността в страната е намаляла значително през последните години, и днес под критичната линия живеят 35% от населението. Основните търговски партньори на Уганда са Кения, Белгия, Холандия, Франция, Обединени арабски емирства, Китай и Индия.

Население 

Населението на Уганда през 2003 г. според преброяването на Обединените нации е 25 827 000, което отрежда 40-о място на Уганда в класацията на държавите с най-голямо население сред 193 държави по света. През 2003 година около 2% от населението е над 65-годишна възраст за сметка на децата под 15 години, на които се падат 51% от населението. На всеки 100 жени се падат 99 мъже. Според ООН темпът на покачване на населението в периода 2000 – 2005 е 3,24%, на фона на което се очаква през 2015 населението на Уганда да достигне 39 335 000. Гъстотата на населението варира от 260 д/км2 в Кабале до 14 д/км2 в планините Карамоджонг, като средната гъстота през 2002 е 102 д/км2. Северните, източните и западните региони се характеризират с по-малка гъстота в сравнение с региона, разположен по северния бряг на езерото Виктория.

Според Бюрото по въпросите на населението 14% от населението живее в градовете. Населението на столицата Кампала е 1 154 000 през 2001.

Култура

Вижте също 
 Комуникации в Уганда
 Транспорт в Уганда
 Армия на Уганда
 Външна политика на Уганда

Източници

Външни препратки